Olwatuuka olwatuuka, nga wabaawo olukuŋŋaana lw’ensolo zonna. Olukuŋŋaana luno lwali mu maka ga Wampologoma. Wabula, mu kaseera nga Wampologoma yeebase, Wakayima yeekobaana n’akabe akato okuluka omuguwa okuva mu binsambwe ebyali awo okuliraana amaka ga Wampologoma. Mu kaseera nga bamaze okuluka omuguwa, oludda lwagwo olumu baalusiba ku mukira gwa Wampologoma ate olulala ne balusiba ku nkonge y’omuti eyali okumpi n’olubalaza lw’ennyumba. Mu kuzuukuka, Wampologoma yalaba nga yali asibiddwa omuguwa ekintu ekyamuggya mu mbeera era n’asunguwala okukamala. Mu bwangu ddala era mu bukambwe obungi yayita ensolo zonna ne zikuŋŋaana azibuuze eyamutadde mu kizibu ekyo. Mu ddoboozi ekkangufu yabuuza nti, "Ani ku mmwe, bantu bange, ansibye omuguwa?" Munnage buli nsolo yeegaana eky’okusiba Wampologoma. Eddoboozi lyokka lye yakozesa mu kubuuza k’obeere ggwe wali toyinza kwewaayo olw’ensonga nti Wampologoma bonna baali bamumanyi nti mukambwe ekigenze ewala. Wabula, Wampologoma bwe yabuuza akabe akato, kaamugamba nti, "Nze, omwana wo omwagalwa, nze nkusibye naye Wakayima oyo akutudde ku lusegere ye yansenzesenze." Wampologoma yasunguwala nnyo era n’akutula omuguwa agobe akabe akato ne Wakayima bwe baali mu lukwe lw’okumusiba. Wabula ababiri bano baali batono bulungi era nga baddukira ddala okusinga Wampologoma. Wano Wango we yagambira Wampologoma nti, "Mukulu munnange, weesonyiwe abantu abo kuba tosobola kubakwata ate n’ekirala okuze ebintu ebimu tandika okubyesonyiwa osobole okukuuma ekitiibwa kyo." Wano Wampologoma yakkakkana era n’atwala ebigambo ebyamugambibwa mukulu munne ng’ekintu ekikulu. Akagero kano tukayigamu okwewala enkwe ezigenderera okutuusa obulabe ku bannaffe. Wampologoma ye tumuyigirako okuwuliriza n’okutwala okuwabulwa okutuweebwa so nga ne Wango atuwa essomo ery’okubeera abawabuzi abalungi. Mu Wakayima okutuula ku lusegere lwa Wampologoma ate nga ye yali mu lukwe lw’okumusiba tuyigamu nti n’abatuli ku lusegere basobola okubeera ab’obulabe gye tuli era tubeekengere.